Medelye ná skietery by rugbyklub | Maroela Media
Medelye ná skietery by rugbyklub
Die Pongola-rugbyklub in KwaZulu-Natal het sy innige medelye met die familie van Shown Matthews wat Vrydagaand in 'n rooftog by die klub doodgeskiet is, betuig.
Matthews, asook een van die gewapende aanvallers, is dood toe 'n skietery in 'n kuierplek by die klub uitgebreek het.
Die klub het Maandagmiddag in 'n verklaring gesê volgens inligting tot sy beskikking was drie van die ses rowers met vuurwapens gewapen – twee met handwapens en een met 'n haelgeweer. Sommige van die aanvallers het ook pangas by hulle gehad waarmee hulle verskeie van die klante in die kuierplek bygedam het.
"Twee aanvallers is dadelik na die kasregister en het 'n vuurwapen op die kroegman gerig. Die kroegman het sy hande in die lug gesteek en agteruit tot in die kombuis gestap.
"Die aanvallers moes swak inligting gehad het, want daar was bitter min kontant in die kasregister. Die meeste klublede vereffen hul rekeninge op 'n maandelikse basis met elektroniese oorbetalings," het die klub gesê.
Die aanvallers het glo begin skiet voordat enige van hulle nog 'n woord gesê het. Sommige klante is ook met die pangas geslaan en het geringe beserings opgedoen. Een van die gaste het met sy eie vuurwapen op 'n rower geskiet, waarna hulle uit die kuierplek gevlug het.
Volgens die klub het nóg 'n gas, wat ook gewapen was, daarna waarskuwingskote geskiet om die rowers af te skrik om terug te keer. Een van die rowers het glo omgedraai en weer begin skiet. Hy het slegs voertuie raakgeskiet.
"Niks is geroof nie omdat die rooftog te vinnig gestuit is en die rowers se plan skeefgeloop het. Daar is net 'n onbevestigde verslag dat die rowers geld van 'n potspeltafel geneem het."
Die polisie het vroeër bevestig dat een van die rowers op die toneel doodgeskiet is. 'n Ongelisensieerde vuurwapen en ammunisie is by hom gevind. Nóg twee vermeende rowers is Maandagoggend naby die grens met Swaziland in hegtenis geneem. Die soektog na hulle makkers duur voort.
Luidens die verklaring is Matthews na die Itshelejuba-hospitaal noord van Pongola geneem waar hy 'n ruk later dood is.
"Die lid van die publiek wat 'n aanvaller doodgeskiet het, het reeds 'n verklaring by die polisie afgelê en sy vuurwapen vir ballistiese toetse ingegee," het die klub gesê.
Die klub het ook 'n beroep op die publiek gedoen om nie geslote kringtelevisiebeeldmateriaal van die voorval wat op sosialemediaplatforms geplaas is, verder te versprei nie "omdat dit die staat se saak kan verswak en dit onsensitief teenoor die betrokke families" is.
'n Forensiese ondersoekspan van die polisie het die toneel reeds vir leidrade gefynkam.
Khayelitsha-skietery eis 7de slagoffer; een verdagte vas
Nóg vier mense toets positief vir Covid-19 in SA
Dit is net jammer nie meer kliente was gewapen nie,nou is n goeie man dood oor wettelose arogantheid.
Goeie werk deur SAP om die ander 2 so gou te gevang het Hoop julle kry daai ander 3 gou
Hierdie wys weereens hoe belangrik dit is dat die publiek bewapen moet wees en na hul eie veiligheid moet omsien.
Jy skiet nie waarskuwing skote as jy aangeval word nie
Ja, ek het ook eenkeer my pistool vir " forensiese toetse" inghandig nadat ek dit gebruik het om, in die afwesigheid van die SAPS, my lewe te verdedig. My Walther TPH ('n bykans onbekombare versamelstuk) is nooit aan my teruggegee nie en volgens die polisie gestuur om vernietig te word.